Dronella voi kurkistaa syvällekin pinnan alle kastumatta, hinta on vielä este laitteiden yleistymiselle.

Tampere. Ensin tulivat kuvauskopterit, joiden suristelu ilmassa ihastuttaa ja joskus myös vihastuttaa, nyt tulevat vedenalaiset kuvausdronet.

Lyhyt ensikosketus vesidronen kanssa jättää jälkeensä kysymyksen: onko tässä tulevien kesien hittilelu vai jotain järkevämpääkin? Vastaus ei ole ihan helppo, mutta selvää on se, että kun vesidronejen saatavuus lähivuosina paranee ja hinnat laskevat, niitä tullaan näkemään suomalaisilla vesilläkin. Kuvauskopteritkin yleistyivät roimasti vain muutamassa vuodessa.